b'\n_START_ARTICLE_\nDriska\n_START_PARAGRAPH_\nDriska ali diareja pomeni pogosto iztrebljanje teko\xc4\x8dega blata. O driski govorimo, ko je iztrebljanj ve\xc4\x8d ali so pogostej\xc5\xa1a, blato pa je mehko ali teko\xc4\x8de. V blatu se lahko pojavljajo tudi kri, sluz ali gnoj. Drisko lahko povzro\xc4\x8dijo \xc5\xa1tevilne bolezni prebavil (organski vzrok) ali pa gre za posledico motenj \xc4\x8drevesne peristaltike (funkcionalni vzrok)._NEWLINE_Akutna driska traja do 14 dni. Drisko, ki traja od 14 dni do enega meseca, imenujemo subakutna. O kroni\xc4\x8dni driski govorimo tedaj, ko bolezen traja neprekinjeno ve\xc4\x8d kot \xc5\xa1tiri tedne.\n_START_SECTION_\nOsmotska driska\n_START_PARAGRAPH_\nGre za nezadosto resorpcijo vode in hranil iz \xc4\x8drevesne svetline. Vzrok je bodisi v prizadetosti \xc4\x8drevesja bodisi v zau\xc5\xbeitju substanc, ki se le ste\xc5\xbeka absorbirajo.\n_START_SECTION_\nSekrecijska driska\n_START_PARAGRAPH_\nTa vrsta driske je posledica prekomerne sekrecije oziroma izlo\xc4\x8danja elektrolitov in vode iz sten prebavil v svetlino. Vzrok je skorajda zmeraj oku\xc5\xbeba z bakterijskimi toksini (npr. patogeni sevi E. coli). Zelo hudo obliko sekrecijske driske povzro\xc4\x8da Vibrio cholerae, ki mo\xc4\x8dno stimulira izlo\xc4\x8danje anionov, zlasti klorida.\n_START_SECTION_\nDriske zaradi motenj v gibljivosti \xc4\x8drevesja\n_START_PARAGRAPH_\n\xc4\x8ce je gibljivost \xc4\x8drevesja prehitra, ni na voljo dovolj \xc4\x8dasa, da bi se lahko voda in hranila v dovolj\xc5\xa1nji meri resorbirala v stene prebavil. Vzrok je lahko na primer vagotomija (prekinitev vagusnega o\xc5\xbeiv\xc4\x8denja).\n_START_SECTION_\nDriske zaradi vnetja\n_START_PARAGRAPH_\nVnetje povzro\xc4\x8di po\xc5\xa1kodbe v sloju sluzi, ki obdaja stene prebavil. Posledica je izgubljanje teko\xc4\x8dine, bogate z beljakovinami. Vzrok je lahko oku\xc5\xbeba z bakterijami, virusi, zajedavci ali pa gre za avtoimuno bolezen.\n_START_SECTION_\nZdravljenje\n_START_PARAGRAPH_\nPomembno je zlasti nadome\xc5\xa1\xc4\x8danje izgubljene teko\xc4\x8dine, saj sicer preti dehidracija. Pri driski telo ne izgublja zgolj vode, marve\xc4\x8d tudi elektrolite, ki jih je prav tako potrebno nadome\xc5\xa1\xc4\x8dati._NEWLINE_Zdravila, ki se uporabljajo zoper drisko, se imenujejo antidiaroiki.'